Bernard Redwood

Bernard Boverton Redwood (28. marraskuuta 1874 Finchley – 28. syyskuuta 1911 Hampstead) oli brittiläinen moottoriveneilijä ja olympiavoittaja. 

Lontoon olympialaisissa 1908 Isaac Thomas Thornycroft houkutteli Redwoodin ja John Field-Richardsin auttamaan itseään kilpailuissa. Näin Gyrinus-joukkueita tuli kahden sijaan yksi ja kanssakilpailijoita oli vähemmän sekä B- että C-luokassa. Redwood sai molemmista kisoista kultamitalin, kun Gyrinus oli ainoa maaliin päässyt joukkue, vaikka hän toimi vain äyskäröijänä. 

Vaikka Redwood sai olympiamenestyksensä kummallisella tavalla, hän oli tunnettu moottoriveneilyn maailmassa. Hän kuului kuninkaalliseen moottoriveneilyseuraan ja sai kuninkaallisen taideseuran palkinnon moottoriveneitä käsitelleestä artikkelistaan. Redwood opiskeli Bathin ja Peterhousen collegeissa ja oli baronetti Sir Boverton Redwoodin poika. Hän ei kuitenkaan perinyt titteliä, sillä hän kuoli 36-vuotiaana keuhkokuumeeseen ennen isänsä kuolemaa.

Lähteet 

 Redwoodin profiili sports-reference.com -sivustolla  

Brittiläiset moottoriveneilijät
Brittiläiset olympiavoittajat
Vuonna 1874 syntyneet
Vuonna 1911 kuolleet